钦定古今图书集成/理学汇编/学行典/第259卷 > 闵仲叔
## 钦定古今图书集成/理学汇编/学行典/第259卷 > 闵仲叔

按《后汉书周黄徐姜传序》：“太原闵仲叔者，世称节士，
虽周党之洁清，自以弗及也。党见其含菽饮水，遗以
生蒜，受而不食。建武中，应司徒侯霸之辟，既至，霸不
及政事，徒劳苦而已。仲叔恨曰：‘始蒙嘉命，且喜且惧；
今见明公，喜惧皆去。以仲叔为不足问邪？不当辟也。
辟而不问，是失人也’。遂辞出，投劾而去。复以博士征”，
不至，客居安邑。老病家贫，不能得肉，日买猪肝一片，
屠者或不肯与，安邑令闻，敕吏常给焉。仲叔怪而问
之，知乃叹曰：“闵仲叔岂以口腹累安邑邪！”遂去客沛，
以寿终。